Vladimír Poštulka

Vladimír Poštulka (* 29. apríl 1943, Heřmanice, Česko† 1. máj 2019, Praha) bol český textár, spisovateľ, publicista, scenárista a gurmán-kritik. Bol autorom textov k mnohým populárnym pesničkám, ale patril tiež k najznámejším českým hodnotiteľom jedla.

Zo života 
Z rodnej Ostravy odišiel po maturite do Prahy, kde vystriedal viaceré zamestnania, publikoval svoje básne v časopisoch, potom absolvoval FAMU, odbor scenáristika a dramaturgia, jeho profesormi boli Milan Kundera a Vladimír Bor. V roku 1968 začal písať texty k piesňam, hlavne pre divadlo Apollo (Petr Spálený, Yvonne Přenosilová) a brnianskym alebo ostravským spevákom (Jiří Štědroň, Hana Ulrychová, Petr Ulrych, Marta Elefteriadu, Tena Elefteriadu, Hana Zagorová, Věra Špinarová, Marie Rottrová), neskôr pre spevákov divadla Semafor (Pavel Bobek, Naďa Urbánková, Jana Robbová, Valérie Čižmárová, Miluše Voborníková) a pre niektorých ďalších interpretov, najmä pre Helenu Vondráčkovou a Martu Kubišovou. Ako spisovateľ debutoval v roku 1979 novelou Nemluvme o tom. Ako publicista pôsobil najskôr v týždenníku Story, ktorý spoločne s Halinou Pawlowskou založil. Potom spoločne s Magdalenou Dietlovou založil mesačník Xantypa.

Od roku 1991 sa profesionálne venoval kulinárskej publicistike. V roku 1997 založil a riadil mesačník Labužník, bol autorom a moderátorom televízneho cyklu Vaříme česky a rozhlasového cyklu Labužníkův lexikon. Vydal knihy Labužníkův lexikon a 100 nejslavnějších receptů světa, bol spoluautorom knihy Jak hubne labužník (s Dr. Václavou Kunovou). Od roku 2002 mal pravidelnú rubriku Zápisník labužníka v týždenníku Instinkt. Od septembra 2006 do augusta 2008 pravidelne hodnotil úroveň pražských reštaurácii, jedenkrát za týždeň v denníku Pražský deník. Od marca 2007 do septembra 2008 bol každý týždeň autorom rubriky S labužníkem v kuchyni v Lidových novinách. Od októbra 2006 bol externým hodnotiteľom nemeckého prestížneho gourmet-magazinu Der Feinschmecker, stal sa teda prvým českým gourmet-kritikom na európskej úrovni.

V období 1990 – 1999 sa venoval tiež verejnej činnosti, predovšetkým tvorbe nových zákonov týkajúcich sa autorského práva. Od roku 1991 pracoval vo výbore OSA (Ochranný svaz autorský), dva roky bol podpredsedom a výrazne sa podieľal na reforme tejto organizácie. Niekoľko rokov bol aj predsedom SAI (Svaz autorů a interpretů). Na konci deväťdesiatych rokov bol predsedom Rady Českého rozhlasu.

Ocenenia 
 2006 – za Blues pro Stalina získal druhé miesto na súťaži Cena Sazky za najlepší zatiaľ nerealizovaný scenár, ktorá sa udeľuje v rámci výročných filmových cien Český lev
 2015 – za román Hřbitovní kvítí na smetaně (2014) získal Cenu Josefa Škvoreckého

Tvorba

Piesne 
Medzi najznámejšie piesne s jeho textami patria: 
 „Sladké mámení“
 „Veď mě dál cesto má“
 „Nedělní ráno“
 „Nechoď do kláštera“
 „Bludička Julie, Gwendolýna“
 „Měli jsme se potkat dřív“
 „S tím bláznem si nic nezačínej“
 „Táňo nashledanou“
 „Pojď stoupat jak dým“
 „Pojď dál a zpívej“
 „Muž na konci světa“
 „Léta letí“
 „Sopka“
 „Proč přicházíš tak pozdě lásko“

Divadlo a film
 Autor divadelných hier: 
 Děti noci
 Dynamit
 O princezně loupežnici
 Autor filmových scenárov: 
 Evžen mezi námi
 1979 AEIOU 
 1984 Všechno nebo nic

Knihy 
 1979 Nemluvme o tom, novela v knihe Svědek v bílé tmě, Olympia
 2002 100 nejslavnějších receptů světa, ISBN 80-903116-7-9,
 2004 Labužníkův lexikon, Paseka, ISBN 80-7185-629-0, EAN 9788071856290,  
 2004 Půdorys harému, Motto, ISBN 80-7246-230-X, EAN 9788072462308
 2006 Václava Kunová, Vladimír Poštulka: Jak hubne labužník?, ISBN 80-247-1051-X, EAN 9788024710518,
 2007 Dějiny pornografie v datech, XYZ (názov vydavateľstva), ISBN 978-80-87021-30-9, EAN 9788087021309, 
 2008 Blues pro Stalina, XYZ, ISBN 978-80-7388-130-6, EAN 9788073881306.
 2011 Labužníkovy historky, 66 příběhů z kulinárské historie, Ikar, ISBN 978-80-249-1502-9.
 2013 Příběhy a recepty nejslávnějších televizních kuchařů světa, Bondy, ISBN 978-80-904923-9-4.

Referencie

Externé odkazy 
 Jeho webová stránka má názov Labužník doporučuje 

Českí textári piesní
Českí publicisti
Českí spisovatelia
Českí scenáristi
Českí moderátori
Autori kuchárskych kníh
Osobnosti z Ostravy